相和歌辭 短歌行二首 一
作者：白居易
朝代：唐

paragraphs: 曈曈太陽如火色，上行千里下一刻。
出爲白晝入爲夜，圜轉如珠住不得。
住不得，可奈何？爲君舉酒歌短歌。
歌聲苦，詞亦苦，四座少年君聽取。
今夕未竟明夕催，秋風纔往春風回。
人無根蔕時不駐，朱顏白日相隳頹。
勸君且強笑一面，勸君復強飲一杯。
人生不得長歡樂，年少須臾老到來。